b"\n_START_ARTICLE_\nXuan Zang\n_START_SECTION_\n\xc5\xbdivljenje\n_START_PARAGRAPH_\nXuan Zang se je rodil okoli leta 602 v mestu Luoyang (v provinci Henan) in umrl 5. februarja leta 664 v pala\xc4\x8di Yuhua v mestu Tongchuan (v provinci Shaanxi). Njegova dru\xc5\xbeina je bila znana po njeni razgledanosti \xc5\xbee generacije. Xuan Zang je bil med \xc5\xa1tirimi otroci najmlaj\xc5\xa1i. Njegov prednik je bil Chen Shi, \xc5\xbeive\xc4\x8d od leta 104 do leta 186, minister vzhodne dinastije Han. Njegov prastari o\xc4\x8de Chen Qin je slu\xc5\xbeil kot upravnik Shangdanga v \xc4\x8dasu vzhodne dinastije Wei; njegov stari o\xc4\x8de Chen Kang je bil profesor na akademiji Taixue v \xc4\x8dasu severne dinastije Qi. Njegov o\xc4\x8de Chen Hui je bil konzervativen konfucijan, ki je slu\xc5\xbeil kot sodnik Jianglinskega okraja v \xc4\x8dasu dinastije Sui, a se kasneje temu odpovedal in izoliral od politi\xc4\x8dnega nemira, ki je vladal na kitajskem vse do konca dinastije Sui._NEWLINE_\xc5\xbde od malega je prebiral religiozna besedila, vklju\xc4\x8dno s kitajskimi klasi\xc4\x8dnimi besedili in besedili starodavnih modrecev. V \xc4\x8dasu prebivanja v mestu Luoyang (v provinci Henan v sredi\xc5\xa1\xc4\x8du Kitajske) je bil Xuan Zang pri 13. letih posve\xc4\x8den za duhovnika. Zaradi politi\xc4\x8dnih in sociolo\xc5\xa1kih nemirov, katere je povzro\xc4\x8dil padec dinastije Sui, je od\xc5\xa1el v mesto Chengdu in Sichuan, kjer je bil posve\xc4\x8den za meniha v dvajsetem letu starosti. Kasneje je potoval po Kitajski in iskal svete budisti\xc4\x8dne knjige._NEWLINE_Kmalu se mu je razvila \xc5\xbeelja po obisku Indije. Tako je Xuan Zang postal slaven po svojem sedemnajstletnem potovanju po Indiji, ki je med drugim vklju\xc4\x8devalo tudi obisk samostana Nalanda._NEWLINE_V njegovi biografiji je napisano, da je Xuan Zang izkazoval svojo izredno inteligenco pod okriljem svojega o\xc4\x8deta \xc5\xbee pri osmih letih. Skupaj s svojimi brati in sestrami se je izobra\xc5\xbeeval pri svojem o\xc4\x8detu, ki ga je pou\xc4\x8deval o spo\xc5\xa1tovanju do star\xc5\xa1ev, starej\xc5\xa1ih in prednikov ter o za\xc4\x8detkih konfucijanske filozofije._NEWLINE_\xc4\x8ceprav se je \xc5\xbee kot zelo mlad seznanil s konfucijansko filozofijo, je imel Xuan Zang zanimanje za budizem, kakor eden izmed njegovih starej\xc5\xa1ih bratov. Po smrti njegovega o\xc4\x8deta leta 611 je \xc5\xbeivel s svojim starej\xc5\xa1im bratom Chen Su pet let v samostanu Jingtu. V tem \xc4\x8dasu je preu\xc4\x8deval Mahayano, eno od vej budizma. Ko je leta 618 dinastija Sui propadla, sta z bratom zbe\xc5\xbeala v Chang'an, ki je bil razgla\xc5\xa1en za sredi\xc5\xa1\xc4\x8de dinastije Tang in od tam v Chengdu in Sichuan. Tam sta pre\xc5\xbeivela dve ali tri leta ter nadaljevala svoje u\xc4\x8denje o budizmu v samostanu Kong Hui. Ko je Xuan Zang dal pro\xc5\xa1njo za budisti\xc4\x8dni red pri trinajstih letih, je Zheng Shanguo zanj naredil izjemo zaradi njegovega zgodnjega nadarjenega znanja._NEWLINE_Xuan Zang je postal menih leta 622, pri dvajsetih letih. Velika nasprotovanja in neskladnosti v besedilih, so ga pripravile do tega, da je bil v tistem \xc4\x8dasu od\xc5\xa1el v Indijo in tam preu\xc4\x8deval za\xc4\x8detke budizma. Posledi\xc4\x8dno je svojega brata zapustil in se vrnil v Chang'an, da bi preu\xc4\x8deval tuji jezik in nadaljeval svojo \xc5\xa1tudijo o budizmu. Nadaljeval je svoje delo v sanskritu leta 626 in najverjetneje preu\xc4\x8deval tudi izumrli toharski (indoevropski) jezik. V tem \xc4\x8dasu se je prav tako zanimal za filozofsko budisti\xc4\x8dno \xc5\xa1olo Yogacara.\n_START_SECTION_\nVrnitev na Kitajsko\n_START_PARAGRAPH_\nPo vrnitvi iz Indije na Kitajsko leta 645, je bil Xuan Zang sprejet z veliko \xc4\x8dasti, a je zavrnil vse visoke nazive, ki mu jih je ponudil \xc5\xa1e vedno vladajo\xc4\x8di cesar Taizong (dinastija Tang). Namesto tega se je upokojil v samostan in posvetil ves svoj \xc4\x8das prevajanju budisti\xc4\x8dnih besedil vse do svoje smrti leta 664. Glede na njegovo biografijo se je vrnil z \xc2\xbbve\xc4\x8d kot \xc5\xa1eststotimi budisti\xc4\x8dnimi Mahayana in Hinayana besedili, sedmimi kipci Bude in ve\xc4\x8d kot stotimi fosili sarire\xc2\xab.\n_START_SECTION_\nDelo\n_START_PARAGRAPH_\nXuan Zang se je v svoji mladosti ukvarjal s klasi\xc4\x8dnim konfucijanstvom, a je zaradi bratovega vpliva postal zainteresiran za budisti\xc4\x8dna besedila in kmalu tudi sam za\xc4\x8del slediti budisti\xc4\x8dni veri._NEWLINE_Z bratom sta v \xc4\x8dasu politi\xc4\x8dne krize na Kitajskem zbe\xc5\xbeala v Sichuan, kjer za\xc4\x8dne preu\xc4\x8devati budisti\xc4\x8dno filozofijo, vendar v svetih besedilih najde mnogo kontradikcij in neskladnosti. Za tem je okoli tri leta potoval v Indijo in jo dosegel leta 630 na\xc5\xa1ega \xc5\xa1tetja. Tam se je u\xc4\x8dil pod veliko znanimi budisti\xc4\x8dnimi mojstri, \xc5\xa1e posebej v znamenitem centru budisti\xc4\x8dnega u\xc4\x8denja v mestu Nalanda._NEWLINE_Njegov najmo\xc4\x8dnej\xc5\xa1i osebni interes v budizmu je bil na podro\xc4\x8dju Yog\xc4\x81c\xc4\x81ra (\xe7\x91\x9c\xe4\xbc\xbd \xe8\xa1\x8c \xe6\xb4\xbe) ali zavesti oz. zavednosti (\xe5\x94\xaf\xe8\xad\x98). Ta filozofija govori, da razumevanje na\xc5\xa1e resni\xc4\x8dnosti prihaja iz na\xc5\xa1ih misli samih (cel svet je reprezentacija misli), ne pa iz dejanski izku\xc5\xa1enj, ki jih pridobiva\xc5\xa1 s \xc4\x8duti, opazovanjem in eksperimentacijo._NEWLINE_Posebej znan je bil po svojih obse\xc5\xbenih in natan\xc4\x8dnih prevodih besedil, ki so omogo\xc4\x8dile poznej\xc5\xa1e izterjave izgubljenih indijskih besedil iz prevedenih kitajskih izvodov in pa po dokumentiranju dogajanja v vladavini severno indijskega cesarja Harsha. Uporabljal je prav posebno logiko, zato ga drugi modreci velikokrat niso razumeli, \xc4\x8de niso imeli potrebnega ozadja v razumevanju indijske logike._NEWLINE_Xuan Zang za svoje delo ni dobil nobenih posebnih nagrad in priznanj, vendar je bil dele\xc5\xbeen mno\xc5\xbei\xc4\x8dnih pohval razli\xc4\x8dnih mojstrov, filozofov in cesarjev._NEWLINE_Nobeno od njegovih del ni prevedeno v sloven\xc5\xa1\xc4\x8dino.\n_START_SECTION_\nDose\xc5\xbeki\n_START_PARAGRAPH_\nXuan Zang je postal najbolj znan po svojem sedemanjstletnem potovanju v Indijo (tudi v Nalando), katerega je detajlno dokumentiral v besedilu Great Tang Records on the Western Regions (\xe5\xa4\xa7\xe5\x94\x90\xe8\xa5\xbf\xe5\x9f\x9f\xe8\xa8\x98), ki \xc5\xa1teje pod kitajske klasike. Postala je eden glavnih virov za preu\xc4\x8devanje srednjeve\xc5\xa1ke Srednje Azije in Indije. Delo je namre\xc4\x8d najdalj\xc5\xa1i in najbolj podroben opis dr\xc5\xbeav Srednje in Ju\xc5\xbene Azije, ki je bilo kdajkoli napisano s strani kitajskega budisti\xc4\x8dnega romarja. Ohranil je tudi zapise o politi\xc4\x8dnih in socialnih vidikih dr\xc5\xbeav, ki jih je obiskal._NEWLINE_\xc4\x8ceprav je bil prvotni in glavni namen pisanja tega besedila pridobivanje budisti\xc4\x8dnih knjig in u\xc4\x8denje o budizmu, je na koncu naredilo \xc5\xa1e veliko ve\xc4\x8d. Njegovi zapisi o krajih, ki jih je obiskal v Bengalu - predvsem Raktamrittika pri Karnasuvarni, Pundranagari in njegova okolici, Samatata, Tamralipti in Harikela - so bili zelo koristni pri preu\xc4\x8devanju arheolo\xc5\xa1ke zgodovine Bengala. Besedila so tudi omogo\xc4\x8dila vpogled v zgodovino Bengala v 7. stoletju, \xc5\xa1e posebej v  kraljestvo Gude pod Shashanko. Zaklju\xc4\x8dil jo je \xc5\xa1ele leta 646 po cesarjevi pro\xc5\xa1nji. Prvi prevod te knjige je bil v franco\xc5\xa1\xc4\x8dino leta 1857. Prevedel jo je francoski sinolog Stanislas Julien._NEWLINE_Eden od njegovih najve\xc4\x8djih dose\xc5\xbekov je ustanovitev prve Faxiang \xc5\xa1ole (\xe6\xb3\x95\xe7\x9b\xb8 \xe5\xae\x97) v Vzhodni Aziji.    Faxing \xc5\xa1ole temeljijo na Yog\xc4\x81c\xc4\x81ra filozofiji. \xc4\x8ceprav njegova \xc5\xa1ola ni bila uspe\xc5\xa1na dolgo \xc4\x8dasa, so svoje teorije o percepciji, zavesti, karmi, preporodu, itd. pri\xc5\xa1le v doktrine drugih bolj uspe\xc5\xa1nih \xc5\xa1ol._NEWLINE_Njegov prevod Heart Sutra je postal in ostaja standard v vseh vzhodnoazijskih budisti\xc4\x8dnih sektah. Je osnova za vse kitajske komentarje o sutri in recitacije po vsej Kitajski, Koreji in Japonski. Njegov slog v tem prevodu je bil po kitajskih standardih okoren in preve\xc4\x8d dobeseden ter ga je zaznamovala znanstvena inovativnost v terminologiji; obi\xc4\x8dajno, kjer obstaja \xc5\xa1e ena razli\xc4\x8dica prej\xc5\xa1njega prevajalca Kum\xc4\x81raj\xc4\xabva, je Kum\xc4\x81raj\xc4\xabva bolj priljubljena. Prevod je bil obi\xc4\x8dajno ob\xc4\x8dudovan le v tradicionalnem kitajskem vi\xc5\xa1jem sloju in se \xc5\xa1e vedno zelo spo\xc5\xa1tuje, saj so \xc5\xa1tevilni znani pretekli in sedanji kitajski kaligrafi uporabili to besedilo za svoje umetnine._NEWLINE_Ena od besedil, s katerimi se je vrnil na Kitajsko, so bile tri kopije Mahaprajnaparamita Sutra. Xuan Zang je z ekipo u\xc4\x8dencev prevajanja za\xc4\x8del prevajati obse\xc5\xbeno delo leta 660 n.\xc5\xa1t., pri \xc4\x8demer je uporabil vse tri razli\xc4\x8dice, da bi zagotovil celovitost izvorne dokumentacije. Xuan Zanga so spodbujali \xc5\xa1tevilni u\xc4\x8denci k napisanju skraj\xc5\xa1ane razli\xc4\x8dice. Na koncu se je Xuan Zang odlo\xc4\x8dil, da bo ostal popolnoma zvest izvirniku in prevedel vseh 600 poglavij.\n_START_SECTION_\nV umetnosti\n_START_PARAGRAPH_\nNapisana je tudi biografija Xuan Zanga, z naslovom Life of Xuanzang, ki jo je napisal menih Huili (\xe6\x85\xa7 \xe7\xab\x8b). Notri je precej podrobno opisan postopek njegovega budisti\xc4\x8dnega izobra\xc5\xbeevanja. Obe knjigi sta najprej prevedeni v angle\xc5\xa1\xc4\x8dino po zaslugi Samuela Beala, leta 1884 in 1911. Thomas Watters je z obse\xc5\xbenimi zapiski uredil angle\xc5\xa1ki prevod, popravila sta ga T.W. Rhys Davids in S.W. Bushell. Objavljen je bil v Londonu leta 1905._NEWLINE_Xuan Zangovo potovanje po tako imenovani Svileni cesti in legende, ki so nastajale okoli, je navdihnilo roman Wu Cheng'ena Journey to the West (Ming dinastija), eno od velikih klasikov kitajske knji\xc5\xbeevnosti. Eden od mogo\xc4\x8dnih u\xc4\x8dencev glavnega karakterja v tej knjigi je bila opica. Postala je priljubljena in je globoko vplivala na kitajsko kulturo in sodobno japonsko manga in anime (vklju\xc4\x8dno s priljubljeno serijo Dragon Ball in Saiyuki). Na Zahodu pa je najbolj poznana zaradi prevoda Arthurja Waleya in pozneje kultne televizijske serije Monkey._NEWLINE_V Yuan dinastiji je bila napisana tudi dramska igra dramatika Wu Changlinga (\xe5\x90\xb3\xe6\x98\x8c \xe9\xbd\xa1) o Xuan Zangovem pridobivanju spisov._NEWLINE_O Xuan Zangovem sedemnajst letnem potovanju je bil leta 2016 posnet kitajsko-indijski zgodovinsko-avanturni film z naslovom Xuan Zang (Xuanzang).\n_START_SECTION_\nDela prevedena v angle\xc5\xa1\xc4\x8dino\n_START_PARAGRAPH_\n\xe2\x80\xa2 Si-Yu-Ki: Buddist Records of the Western World; angle\xc5\xa1ki prevod: Samuel Beal. London, 1884; ponovna izdaja (Delhi. Oriental Books Reprint Corporation), 1969._NEWLINE_\xe2\x80\xa2 The Great Tang Dynasty Record of the Western Regions; angle\xc5\xa1ki prevod: Li Rongxi, 1995 (Numata Center for Buddhist Translation and Research. Berkeley, California)._NEWLINE_\xe2\x80\xa2 M\xc3\xa9moires sur les contr\xc3\xa9es occidentales; francoski prevod: Stanislas Julien, 1857/58 (L'Imprimerie imp\xc3\xa9riale, Paris)."